หุ้นไทยสัปดาห์หน้าจับตากนง.
กสิกรฯคาดดัชนีหุ้นไทยสัปดาห์หน้า แนวรับ 814,808 แนวต้าน 833,850 จุด จับตาประชุม กนง.
10 ก.ค. 2553

กสิกรฯคาดดัชนีหุ้นไทยสัปดาห์หน้า แนวรับ 814,808 แนวต้าน 833,850 จุด จับตาประชุม กนง. 
บริษัทหลักทรัพย์กสิกรไทย จำกัด มองแนวโน้มตลาดหุ้นไทยในสัปดาห์นี้(12-16 ก.ค.53) ยังมีโมเมนตัมเชิงบวก ขณะที่อาจมีแรงเก็งกำไรผลประกอบการไตรมาส 2/2553 ของกลุ่มธนาคารในตลาดหุ้นไทยที่คาดว่าจะออกมาดี 
อย่างไรก็ตาม ดัชนีหุ้นไทยยังมีโอกาสปรับตัวผันผวนได้จากปัจจัยต่างประเทศ ซึ่งรวมถึงการรายงานผลประกอบการไตรมาส 2/2553 ของสหรัฐฯ และกระแสข่าวการทดสอบภาวะวิกฤต (Stress Test) ของธนาคารยุโรป นอกจากนี้ ยังต้องติดตามความเคลื่อนไหวของราคาน้ำมัน ทิศทางของตลาดหุ้นต่างประเทศ ตลอดจนการรายงานตัวเลขเศรษฐกิจของสหรัฐฯ และเศรษฐกิจชั้นนำอื่นๆ 
ส่วนปัจจัยในประเทศ ได้แก่ ผลการประชุมนโยบายการเงินของ กนง. ในวันที่ 14 ก.ค. ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 814 และ 808 จุด ขณะที่แนวต้านคาดว่าจะอยู่ที่ 833 และ 850 จุด